ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2388/97 υποβολή: Kirsi Piha (PPE) προς την Επιτροπή (10 Iουλίου 1997)

Θέμα: Επικύρωση των ευρωπαϊκών συμφωνιών

Οι συναφθείσες το 1995 ευρωπαϊκές συμφωνίες μεταξύ των πρώην σοσιαλιστικών χωρών της Ανατολικής Ευρώπης και της Ευρωπαϊκής Ένωσης αποτελούν ένα από τα σημαντικότερα θεμέλια ενόψει της επόμενης διεύρυνσης της Ένωσης. Με την επικύρωση, όσο το δυνατόν συντομότερα, των εν λόγω συμφωνιών σε όλα τα σημερινά κράτη μέλη της Ένωσης θα καταστεί δυνατή η ανάπτυξη, με ταχύτερο ρυθμό, της ήδη καθιερωθείσας συνεργασίας μεταξύ των νέων, υποψηφίων προς ένταξη, χωρών και της Ένωσης. Συνεπώς, οι εν ισχύι ευρωπαϊκές συμφωνίες θα συνέβαλαν τα μέγιστα στην επίτευξη ισορροπίας όσον αφορά την διαδικασία προετοιμασίας των υποψηφίων προς προσχώρηση στην ΕΕ χωρών για τις προενταξιακές διαπραγματεύσεις. Δεδομένων των ανωτέρω, το γεγονός ότι το Βέλγιο και η Γαλλία δεν έχουν ακόμη επικυρώσει τις ευρωπαϊκές συμφωνίες και με τις τρεις Χώρες της Βαλτικής, είναι ιδιαίτερα περίεργο.

Αναφορικά με τα προαναφερθέντα θα ήθελα να υποβάλω την ακόλουθη ερώτηση: ποιά μέτρα προτίθεται να λάβει η Επιτροπή προκειμένου να διασφαλισθεί ότι τόσο το Βέλγιο όσο και η Γαλλία - πρώτη στη βραδύτητα - θα επικυρώσουν, άνευ καθυστέρησης, τις εν λόγω συμφωνίες με τις Χώρες της Βαλτικής;

Απάντηση του κ. Van den Broek εξ ονόματος της Επιτροπής (31 Ιουλίου 1997)

Η Επιτροπή ενθαρρύνει, σε κάθε ευκαιρία, την γρήγορη κύρωση από τα κράτη μέλη των ευρωπαϊκών συμφωνιών με τα βαλτικά κράτη. Παρόλο ότι έχει ήδη αρχίσει σήμερα να εφαρμόζεται σημαντικό τμήμα της προβλεπόμενης συνεργασίας, στο πλαίσιο των ευρωπαϊκών συμφωνιών με τις χώρες αυτές, βάσει των συμφωνιών ελεύθερων συναλλαγών που ισχύουν, και παρά το γεγονός ότι οι χώρες αυτές ήδη συμμετέχουν πλήρως στην προενταξιακή διαδικασία, η έναρξη ισχύος αυτών των ευρωπαϊκών συμφωνιών θα δείξει ιδιαίτερα τον βαθμό των σχέσεων της Κοινότητας με τις χώρες αυτές.

Η Επιτροπή συνεχίζει να ενθαρρύνει την γρήγορη κύρωση των ευρωπαϊκών συμφωνιών.
ΓΡΑΠΤΗ ΕΡΩΤΗΣΗ E-2403/97 υποβολή: Gerhard Schmid (PSE) προς την Επιτροπή (10 Iουλίου 1997)

Θέμα: Γηροκομεία

1. Παρέχει η Ευρωπαϊκή Ένωση ενισχύσεις για τη δημιουργία κτηριακών εγκαταστάσεων για τους ηλικιωμένους (γηροκομεία ή οίκοι ευγηρίας);

2. Εάν τούτο συμβαίνει, από ποιά προγράμματα χρηματοδοτούνται οι ενέργειες αυτές;

Απάντηση του κ. Flynn εξ ονόματος της Επιτροπής (10 Σεπτεμβρίου 1997)

Η γραμμή του προϋπολογισμού Β3-4103 (πρόγραμμα υποστήριξης ηλικιωμένων ατόμων),που έχει διατεθεί τη στιγμή αυτή, δεν προβλέπει αυτό τον τύπο δαπανών.

Τα διαρθρωτικά ταμεία επίσης δεν διαθέτουν ειδικά κονδύλια προοριζόμενα να χρηματοδοτήσουν αυτό τον τύπο σχεδίων
ΓΡΑΠΤΗ ΕΡΩΤΗΣΗ E-2111/97 υποβολή: Josep Pons Grau (PSE) προς την Επιτροπή (23 Iουνίου 1997)

Θέμα: Προσωρινή αξιολόγηση των προγραμμάτων PHARE, TACIS και MEDA

Το Ευρωπαϊκό Κοινοβούλιο υπενθύμισε στις κατευθυντήριες γραμμές για τον προϋπολογισμό 1998 που εγκρίθηκαν στις 13 Μαρτίου 1997 στο Στρασβούργο, την εγκεκριμένη στο πλαίσιο του ψηφίσματός του της 26ης Οκτωβρίου 1995 απόφασή του να υποβάλει, περί τις 30 Ιουνίου 1997, ενδιάμεσες εκθέσεις αξιολόγησης για τα τρία σημαντικότερα προγράμματα PHARE, TACIS και MEDA, προκειμένου να αποφασίσει για τις πιστώσεις που θα διατεθούν μετά το 1997 ((ΕΕ C 308 της 20.11.1995, σελ. 120. )).

Υπό το φως των επικρίσεων που διατύπωσε το Ευρωπαϊκό Κοινοβούλιο και των απογοητευτικών αποτελεσμάτων που επιτεύχθηκαν ως τώρα, (αυξανόμενο όγκο αναλήψεων υποχρεώσεων εν αναμονή συμβάσεων που θα απορροφήσουν πάνω από 3 δισεκατομμύρια Ecu στο πλαίσιο των προγραμμάτων PHARE και TACIS και τεράστια καθυστέρηση στην εκτέλεση των συμβάσεων εις βάρος άλλων κονδυλίων του προϋπολογισμού της κατηγορίας 4 που αποδείχτηκε ότι λειτουργούν εύρυθμα και ικανοποιητικά) 7

Δεδομένου, μάλιστα, ότι έχει αρχίσει η διαδικασία του προϋπολογισμού 1998, με την έγκριση του σχεδίου προϋπολογισμού 1998 από την Επιτροπή και εν αναμονή της πρώτης ανάγνωσης από το Συμβούλιο κατά τον μήνα Ιούλιο, θα ήθελα να πληροφορηθώ:

Σε ποιο στάδιο βρίσκεται η προσωρινή αξιολόγηση των τριών προγραμμάτων;

Η αξιολόγηση αυτή θα υποβληθεί, όπως ακριβώς είχε ζητηθεί, ώς τις 30 Ιουνίου 1997, ούτως ώστε το Ευρωπαϊκό Κοινοβούλιο να μπορέσει να αποφασίσει σχετικά με τις μελλοντικές χρηματοδοτήσεις του προϋπολογισμού για τα προγράμματα αυτά;

Εάν ναι, θα μπορούσα ως εισηγητής της Επιτροπής Ανάπτυξης για τον προϋπολογισμό 1998, να έχω ένα αντίγραφο της αξιολόγησης αυτής;

Απάντηση του κ. Van den Broek εξ ονόματος της Επιτροπής (17 Ιουλίου 1997)

Το Κοινοβούλιο, με το ψήφισμά του Α4-0235/95 της 26ης Οκτωβρίου 1995, ζητούσε από την Επιτροπή να προβεί μέχρι τις 30 Ιουνίου 1997 σε ενδιάμεση αξιολόγηση των προγραμμάτων TACIS, PHARE και MEDA.

Η προθεσμία της 30ής Ιουνίου 1997 τηρήθηκε και για τις τρεις εκθέσεις. Εκφράζεται η ελπίδα ότι τα συμπεράσματα των ως άνω αξιολογήσεων θα παράσχουν πλήρη εποπτεία των επιτευγμάτων αυτών των προγραμμάτων.

Οι αξιολογήσεις που διαβιβάστηκαν στο Κοινοβούλιο αποτελούν ένα πρώτο βήμα διαλόγου μεταξύ της Επιτροπής και του Κοινοβουλίου σε θέματα αξιολογήσεων. Η Επιτροπή επεξεργάζεται επί του παρόντος και άλλες αξιολογήσεις, που θα κοινοποιηθούν σε εύθετο χρόνο.
ΓΡΑΠΤΗ ΕΡΩΤΗΣΗ E-2498/97 υποβολή: Maren Gόnther (PPE) προς την Επιτροπή (18 Iουλίου 1997)

Θέμα: Εξασφάλιση τακτικής καταβολής των ιατρικών αμοιβών από ασθενείς άλλων ευρωπαϊκών χωρών

Προβλήματα προκύπτουν σχετικά με την είπραξη αμοιβών για ιατρικές παροχές, ιδιαιτέρως στις περιπτώσεις συχνής αλλαγής κατοικίας πορτογάλων ασθενών οι οποίοι απασχολούνται ως μισθωτοί. Στην περίπτωση των πορτογάλων μισθωτών είναι αδύνατη η απόκτηση πιστοποιητικού ασφάλισης από ένα ταμείο υγείας. Επιπλέον, εξαιτίας της συχνής αλλαγής κατοικίας ακόμα και τα στοιχεία που περιέχονται στα προσωπικά έγγραφα δεν καθιστούν δυνατή την επικοινωνία με τον ασθενή ή με τον ασφαλιστικό του φορέα.

Ποιες δυνατότητες υπάρχουν για να εξασφαλιστεί η τακτική καταβολή των ιατρικών αμοιβών από ασθενείς άλλων ευρωπαϊκών χωρών;

Απάντηση του κ. Flynn εξ ονόματος της Επιτροπής (9 Σεπτεμβρίου 1997)

Τα συστήματα κοινωνικής ασφάλισης των κρατών μελών συντονίζονται με τους κανονισμούς του Συμβουλίου (ΕΟΚ) 1408/71 και 574/72 ((Ενημερωμένοι από τον κανονισμό 118/97 (ΕΕ L 28, 30.1.1997), που τροποποιήθηκε πρόσφατα από τον κανονισμό 1290/97 (ΕΕ L 176, 4.7.1997) )). Σύμφωνα με αυτούς τους κανονισμούς ένα άτομο που εργάζεται στην Πορτογαλία και αποσπάται από τον εργοδότη του για να εκτελέσει εργασία σε ένα άλλο κράτος μέλος υπόκειται στο σύστημα κοινωνικής ασφάλισης της Πορτογαλίας, αν η απόσπασή του δεν διαρκεί περισσότερο από 12 μήνες.

Στην περίπτωση αυτή ο Πορτογάλος εργαζόμενος παραμένει ασφαλισμένος στο σύστημα υγείας της Πορτογαλίας. Αυτό σημαίνει ότι έχει το δικαίωμα ιατρικής περίθαλψης στην Πορτογαλία καθώς επίσης και στο κράτος μέλος, στο οποίο ασκεί την τωρινή του επαγγελματική δραστηριότητα. Στην τελευταία περίπτωση οι παροχές σε είδος παρέχονται από το σύστημα υγείας του κράτους μέλους απασχόλησης για λογαριασμό του αρμόδιου συστήματος υγείας της Πορτογαλίας (άρθρο 22 και 22β) του κανονισμού (ΕΟΚ) 1408/71). Το πορτογαλικό σύστημα προσφέρει στον εργαζόμενο τα ευρωπαϊκά έντυπα ιατρικής περίθαλψης Ε 111/Ε 106 για να λάβει τις παροχές που δικαιούται. Επιπλέον στο μέλλον θα εφαρμόζεται ένα νέο έντυπο το Ε 128 που προορίζεται ειδικά στους αποσπασμένους εργαζόμενους που απολαύουν εκτεταμένων δικαιωμάτων από την 1η Φεβρουαρίου 1997.

Εάν ο αποσπασμένος εργαζόμενος έχει μόνιμη διεύθυνση στο κράτος μέλος της τωρινής του απασχόλησης μπορεί να εγγραφεί σε μια ασφάλιση ασθενείας στον τόπο διαμονής του χρησιμοποιώντας το έντυπο Ε 106. Αν δεν έχει μόνιμη διεύθυνση κατοικίας, χρησιμοποιεί το έντυπο Ε 111, όποτε χρειάζεται ιατρική θεραπεία. Αυτό το έντυπο αποτελεί απόδειξη ότι ο εργαζόμενος είναι ασφαλισμένος στο πορτογαλικό σύστημα υγείας. Κάθε άτομο που υποβάλλει αυτό το έντυπο έχει το δικαίωμα ιατρικής θεραπείας που παρέχεται σύμφωνα με τη νομοθεσία του κράτους μέλους της τωρινής του απασχόλησης και το πορτογαλικό σύστημα θα πληρώσει τα έξοδα.
ΓΡΑΠΤΗ ΕΡΩΤΗΣΗ E-1838/97 υποβολή: Klaus-Heiner Lehne (PPE) προς την Επιτροπή (28 Μαΐου 1997)

Θέμα: Οδηγία 90/314/ΕΟΚ σχετικά με τα οργανωμένα ταξίδια

Ποια κράτη μέλη, πότε και σε ποιο βαθμό έχουν μέχρι στιγμής μεταφέρει τις διατάξεις της οδηγίας 90/314/ΕΟΚ ((ΕΕ L 158 της 23.6.1990, σελ. 59. )) σχετικά με τα οργανωμένα ταξίδια στο εθνικό τους δίκαιο;

Απάντηση της κας Bonino εξ ονόματος της Επιτροπής (1η Ιουλίου 1997)

Η προθεσμία μεταφοράς στην εθνική νομοθεσία της οδηγίας 90/314/CEE ήταν η 31η Δεκεμβρίου 1992.

Όλα τα κράτη μέλη ανακοίνωσαν τα εθνικά μέτρα εφαρμογής:

Βέλγιο: Loi rιgissant le contrat d'organisation de voyages et le contrat d'intermιdiaire de voyages du 16.2.1994 et arrκtι ministιriel du 19.9.1994.

Δανία: Bekendtgorelse om pakkerejser du 21.9.1993.

Γερμανία: Gesetz zur Durchfόhrung der Richtlinie des Rates vom 13. Juni 1990 όber Pauschalreisen vom 24. Juni 1994 (BGB 26.6.1994).

Ελλάδα: Προεδρικό διάταγμα 339, Εφημερίς της κυβερνήσεως της 11.9.1996.

Ισπανία: Ley 21/1995 du 6 juin reguladora de los viajes combinados. BOE du 7.7.1995 et Resoluciσn du 4.7.1996 - BOE du 24.7.1996.

Γαλλία: Loi no 92-645 du 13 juillet 1992 (JO du 14.7.1992).

Ιρλανδία: Package Holidays and Travel Trade Act, 1995, της 17.7.1995.

Ιταλία: Decreto legislativo 13.3.1995 n. 111, Gazetta Ufficiale della Republica Italiana 14.4.1995.

Λουξεμβούργο: Loi du 14 juin 1994 - Mιmorial της 6.7.1994.

Ολλανδία: Loi du 24.12.1992 (Staatsblad 1992/689) et l'arrκtι du 15.1.1993 (Staatsblad 1993/43).

Αυστρία: Bundesgesetzblatt du 10.1.1997.

Πορτογαλία: Decreto-Lei no 198/93 du 27.5.1993 (Diario da Republica - I, Serie A, no 123 - 27.5.1993).

Φινλανδία: Lag nr. 1079/1080/1080/1085 du 28.11.1994 - Finlans Fφrfattningssamling du 5.12.1994.

Σουηδία: 1 Lagen om paketresor SFS 1992: 1672 du 30.12.1992. 2. Lag om δndring i resegarantilagen 1972: 204. 3. Lag om δndring i sjφlagen 1981: 35 s.1. 4. Konsumentverkets fφreskrifter och allmδnna rεd om paketresor KOVFS 1993: 3 du 30.7.1993).

Ηνωμένο Βασίλειο: Statutory Instrument 1992 no 3288 Consumer Protection.

Τα εθνικά μέτρα εφαρμογής της Ελλάδας, της Γαλλίας και της Σουηδίας δεν παρουσιάζουν προβλήματα όσον αφορά την οδηγία, αντίθετα με την Δανία, την Ιρλανδία, το Λουξεμβούργο, την Ολλανδία, την Πορτογαλία και το Ηνωμένο Βασίλειο. Τα εθνικά μέτρα εφαρμογής του Βελγίου, της Γερμανίας, της Ισπανίας, της Ιταλίας, της Αυστρίας και της Φινλανδίας εξετάζονται ακόμη.
ΓΡΑΠΤΗ ΕΡΩΤΗΣΗ E-2508/97 υποβολή: Ernesto Caccavale (UPE) προς την Επιτροπή (22 Iουλίου 1997)

Θέμα: Γραφειοκρατικά και χρηματοδοτικά εμπόδια εκ μέρους της Ιταλικής Κυβέρνησης προς τους δικαιούχους των πόρων ΕΚΤ, ADAPT, Now, Horizon και Youthstart

Από μια συγκριτική μελέτη προκύπτει ότι η Ιταλία είναι η μόνη χώρα μέλος της Ένωσης που επιβάλλει περιορισμούς χρηματοδοτικού χαρακτήρα, με τη μορφή τραπεζικών εγγυήσεων, στους φορείς (σχεδόν πάντοτε μή κερδοφόρους) που έχουν πρόσβαση στις χρηματοδοτήσεις του Ευρωπαϊκού Κοινωνικού Ταμείου, του Προγράμματος ADAPT και των πρωτοβουλιών για την απασχόληση (Now, Horizon και Youthstart).

Σε ενημερωτικό σημείωμα, με ημερομηνία 9 Μαΐου 1997, το ιταλικό Υπουργείο Εργασίας διευκρίνισε ότι η τραπεζική εγγύηση πρέπει να παρέχεται ακόμη και προκειμένου για πληρωμές που πρέπει να γίνουν από κοινοτικούς πόρους.

Σκοπεύει η Επιτροπή να βεβαιώσει, χωρίς περαιτέρω καθυστερήσεις και αναβολές, αν η υποχρέωση της τραπεζικής εγγύησης που έχει επιβληθεί από το ιταλικό κράτος για τη χορήγηση πόρων από την Ευρωπαϊκή Ένωση είναι νόμιμη και σύμφωνη με τις ισχύουσες συνθήκες;

Σκοπεύει η Επιτροπή να ελέγξει και να διαβεβαιώσει κατηγορηματικά αν και άλλες χώρες της Ένωσης εφαρμόζουν ανάλογες διαδικασίες;

Σκοπεύει, τέλος, η Επιτροπή να ζητήσει από το ιταλικό κράτος να σταματήσει την πρακτική αυτή η οποία δημιουργεί σοβαρότατα εμπόδια για τους στόχους δαπανών που έχουν ορισθεί από την ίδια την Επιτροπή στο Ευρωπαϊκό Κοινωνικό Ταμείο και τις πρωτοβουλίες «Απασχόληση»;

Aπάντηση του κ. Flynn εξ ονόματος της Επιτροπής (9 Σεπτεμβρίου 1997)

Η απόφαση να εξαρτηθεί η χορήγηση της εθνικής και κοινοτικής συνδρομής από την ύπαρξη τραπεζικής εγγύησης αποτελεί εθνική απόφαση.

Κατ' αρχήν μια τέτοια διαδικασία δεν θίγει την κοινοτική νομοθεσία.

Η τραπεζική εγγύηση σε γενικευμένη κλίμακα δεν εφαρμόζεται παρά μόνο στην Ιταλία. Άλλα κράτη μέλη έχουν θεσπίσει μέτρα διαφύλαξης των χορηγουμένων πιστώσεων.

Η απόφαση εφαρμογής ενός συστήματος τραπεζικής εγγύησης εμπίπτει στην εθνική νομοθετική αρμοδιότητα.
ΓΡΑΠΤΗ ΕΡΩΤΗΣΗ P-2634/97 υποβολή: Roberto Mezzaroma (UPE) προς την Επιτροπή (22 Iουλίου 1997)

Θέμα: Ενιαία αγορά

Μπορεί να δηλώσει η Επιτροπή σε ποιό στάδιο έχει φθάσει η έρευνα που διεξάγει σχετικά με τις καταγγελίες για κατάχρηση δεσπόζουσας θέσης στην αγορά επεξεργασίας καπνού εκμέρους της πολυεθνικής Philip Morris και των ιταλικών δημοσιονομικών αρχών; Έχει η έρευνα επισημάνει τον μηχανισμό που μέχρι στιγμής υπονομεύει τις απόπειρες συναγωνισμού με την πολυεθνική εταιρία που σήμερα φαίνεται ότι καλύπτει το 55% της ιταλικής αγοράς; Υπάρχει πλήρης ελευθερία και ανταγωνισμός στην Ιταλιά που να επιτρέπει σε οιονδήποτε ευρωπαίο παραγωγό να πωλεί προϊόντα, χωρίς περιορισμούς που να οφείλονται σε κυκλώματα αποκλειστικής πώλησης;

Τέλος, μπορεί η Επιτροπή να γνωστοποιήσει πόσο χρόνο χρειάζεται για να ολοκληρώσει τις έρευνές της;

Απάντηση του κ. Van Miert εξ ονόματος της Επιτροπής (4 Σεπτεμβρίου 1997)

Η Επιτροπή κίνησε τη διαδικασία βάσει του κανονισμού αριθ. 17/62 όσον αφορά την εφαρμογή των άρθρων 85 και 86 της συνθήκης ΕΚ ((ΕΕ C 13 της 21.2.1962. )), με σκοπό να εξακριβώσει εάν ορισμένες πρακτικές της Amministrazione autonoma dei monopoli di Stato («AAMS») στον τομέα των τσιγάρων στην Ιταλία αποτελεί κατάχρηση δεσπόζουσας θέσης σύμφωνα με το άρθρο 86 της συνθήκης ΕΚ. Η εν λόγω διαδικασία έχει κυρίως ως αντικείμενο τα εμπόδια που θέτει η ΑΑΜS στην πρόσβαση των ξένων τσιγάρων.

Στο πλαίσιο της διαδικασίας, η Επιτροπή απέστειλε ανακοίνωση αιτιάσεων στην ΑΑΜS. Η εν λόγω εταιρεία γνωστοποίησε εγγράφως τις παρατηρήσεις της σχετικά με την εν λόγω ανακοίνωση και στη συνέχεια ανέπτυξε προφορικά την άποψη της κατά τη διάρκεια ακρόασης που πραγματοποιήθηκε τον Ιούλιο του 1997. Επί του παρόντος, η Επιτροπή εξετάζει τα επιχειρήματα που προέβαλε η εν λόγω εταιρεία κατά τη διάρκεια της ακρόασης.

Λαμβάνοντας υπόψη το γεγονός ότι η διαδικασία δεν έχει ακόμη ολοκληρωθεί, η Επιτροπή δεν μπορεί να αποφανθεί όσον αφορά τα άλλα ερωτήματα που έθεσε το Αξιότιμο Μέλος.
ΓΡΑΠΤΗ ΕΡΩΤΗΣΗ E-1758/97 υποβολή: Josι Valverde Lσpez (PPE) προς την Επιτροπή (27 Μαΐου 1997)

Θέμα: Σώμα ελεγκτών για τις αγορές οπωροκηπευτικών

Η ΚΟΑ οπωροκηπευτικών προβλέπει τη δημιουργία ενός σώματος ελεγκτών για τις αγορές οπωροκηπευτικών.

Ποιό θα είναι το καθεστώς, ποιός ο αριθμός και ποιές οι αρμοδιότητες των ελεγκτών αυτών;

Απάντηση του κ. Fischler εξ ονόματος της Επιτροπής (17 Ιουλίου 1997)

Η σύσταση του ειδικού σώματος βασίζεται στις διατάξεις του άρθρου 40 του κανονισμού (ΕΚ) αριθ. 2200/96 του Συμβουλίου ((ΕΕ L 297 της 21.11.1996 )), όπου αναφέρεται ότι η Επιτροπή καταρτίζει σώμα που απαρτίζεται από υπαλλήλους της Επιτροπής και ενδεχομένως από υπαλλήλους που διορίζονται μετά από αίτηση της Επιτροπής από τα κράτη μέλη προκειμένου να συμμετάσχουν σε ειδικές έρευνες.

Σύμφωνα με τις διατάξεις του άρθρου 40 του αναφερόμενου κανονισμού, το σώμα καλείται αφενός μεν να συμμετάσχει στους ελέγχους που διενεργούνται από τις αρμόδιες αρχές των κρατών μελών, αφετέρου δε να διενεργεί, με πρωτοβουλία της Επιτροπής, τους ελέγχους κατ' εφαρμογή του άρθρου 39 του εν λόγω κανονισμού.

Όταν ο κανονισμός επροτάθη στο Συμβούλιο, η Επιτροπή κοινοποίησε την πρόθεσή της να δημιουργήσει 5 θέσεις. Επί του παρόντος έχουν συσταθεί μόνο δύο θέσεις. Τελευταία, (3 Μαρτίου 1997), η Επιτροπή ενέκρινε την απόφαση να δημιουργήσει τρεις συμπληρωματικές θέσεις στο σώμα ειδικού ελέγχου προκειμένου να επιτραπεί η επίτευξη των καθηκόντων που της ανετέθησαν βάσει της νομοθεσίας και να επιτευχθεί ο αριθμός δυναμικού που είχε προβλεφθεί αρχικά. Η εν λόγω απόφαση πρέπει να εφαρμοσθεί.

Σύμφωνα με τις αρχικές προβλέψεις, το εφαρμοζόμενο καταστατικό θα είναι αυτό των υπαλλήλων και λοιπών υπαλλήλων των Ευρωπαϊκών Κοινοτήτων.

Η συμμετοχή των υπαλλήλων που διορίζονται από τα κράτη μέλη (η οποία περιορίζεται στους ειδικούς ελέγχους) επιτρέπει την ουσιαστική ενίσχυση του ειδικού σώματος. Για το σκοπό αυτό, η Επιτροπή έχει ήδη απευθύνει επιστολή σε κάθε ένα από τα κράτη μέλη, ζητώντας από αυτά κατάλογο υπαλλήλων που διατίθενται, προκειμένου να συμμετέχουν σε ειδικές έρευνες. Τα εν λόγω πρόσωπα διατηρούν το εθνικό τους καθεστώς και ο αριθμός που πρέπει να λαμβάνεται υπόψη είναι τουλάχιστον δύο ανά κράτος μέλος.
ΓΡΑΠΤΗ ΕΡΩΤΗΣΗ E-1530/97 υποβολή: Hiltrud Breyer (V) προς την Επιτροπή (5 Μαΐου 1997)

Θέμα: Πληροφορίες σχετικά με το ύψος των κοινοτικών ενισχύσεων που χορηγήθηκαν από τον Ιανουάριο 1994 έως το Δεκέμβριο 1994 στο κράτος της Ρηνανίας - Παλατινάτου (Γερμανία)

Για ποια μέτρα χορηγήθηκαν το έτος 1994 κοινοτικές ενισχύσεις προς τη Ρηνανία - Παλατινάτο και ποιο ήταν το ύψος των ποσών που προέρχονταν από

1. το Ευρωπαϊκό Κοινωνικό Ταμείο,

2. το τέταρτο ερευνητικό πρόγραμμα-πλαίσιο,

3. το Ευρωπαϊκό Ταμείο Περιφερειακής Ανάπτυξης,

4. τα προγράμματα της Ευρωπαϊκής Ένωσης στους τομείς του περιβάλλοντος και της ενέργειας,

5. το Ευρωπαϊκό Ταμείο Προσανατολισμού και Εγγυήσεων - Τμήμα Προσανατολισμού και Τμήμα Εγγυήσεων,

6. τα λοιπά προγράμματα της Ευρωπαϊκής Ένωσης;

Κοινή και Συμπληρωματική απάντηση του κ. Santer εξ ονόματος της Επιτροπής στις γραπτές ερωτήσεις E-1530/97, E-1531/97 και E-1532/97 (24 Σεπτεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή της ερώτηση E-1528/97 ((ΕΕ C 60, της 25.2.1998, σελ. 24. )).
ΓΡΑΠΤΗ ΕΡΩΤΗΣΗ P-2555/97 υποβολή: Michael Elliott (PSE) προς την Επιτροπή (15 Iουλίου 1997)

Θέμα: Μεταφορά ζώντων ζώων

Πότε θα προτείνει η Επιτροπή υψηλότερες προδιαγραφές για τα οχήματα που μεταφέρουν ζώντα ζώα, εισάγοντας π.χ. τον όρο να είναι εξοπλισμένα με ποτιστικά συστήματα;

Απάντηση του κ. Fischler εξ ονόματος της Επιτροπής (1η Αυγούστου 1997)

Τον Ιούνιο του 1997, η Επιτροπή υπέβαλε στο Συμβούλιο μια πρόταση σχετικά με πρόσθετες προδιαγραφές για οδικά οχήματα που χρησιμοποιούνται για τη μεταφορά ζώων σε ταξίδια, διάρκειας αών των 8 ωρών ((COM(97) 272 )).

Στο κείμενο αυτό θεσπίζονται ειδικές υποχρεώσεις σχετικά, ιδίως, με τον κατάλληλο αερισμό, το διαχωρισμό των ζώων με κινητά χωρίσματα και λεπτομερείς ρυθμίσεις σχετικά με τον εφοδιασμό νερού. Η εκπλήρωση αυτών των υποχρεώσεων θα εξασφαλίσει τη βελτίωση των συνθηκών διαβίωσης των μεταφερόμενων ζώων κατά τα μακράς διαρκείας ταξίδια.

Με ειδική αναφορά σε ρυθμίσεις σχετικά με το πότισμα επί του οχήματος, το κείμενο προβλέπει ότι όλα τα σχετικά οχήματα πρέπει να είναι εξοπλισμένα για τη σύνδεσή τους με εγκαταστάσεις παροχής νερού κατά τη διάρκεια των στάσεων. Σε περίπτωση μεταφοράς χοίρων, τα οχήματα πρέπει να είναι εξοπλισμένα με δεξαμενές νερού και με άλλο κατάλληλο εξοπλισμό ώστε να μπορούν τα ζώα αυτά να έχουν νερό συνεχώς.
ΓΡΑΠΤΗ ΕΡΩΤΗΣΗ E-1869/97 υποβολή: Gerardo Fernαndez-Albor (PPE) προς την Επιτροπή (30 Μαΐου 1997)

Θέμα: Κοινοτικές ενισχύσεις προς τον αλιευτικό τομέα της Γαλικίας

Πρόσφατα, το Συμβούλιο Υπουργών Γεωργίας της ΕΕ ενέκρινε τη χορήγηση τριών εκατ. Ecu (500 εκατ. πεσέτες) για τους ισπανούς αλιείς κεφαλόποδων με βάση στα Κανάρια Νησιά, για την περίοδο 1996-1997.

Το μέτρο αυτό έχει ως βασικό στόχο την ανάκτηση της ανταγωνιστικότητας της παραγωγής αυτής, στις διεθνείς αγορές.

Λαμβάνοντας υπόψη τη σπουδαιότητα του τομέα αυτού και για την οικονομία της ισπανικής περιφέρειας της Γαλικίας, θα μπορούσε η Επιτροπή να αναφέρει ποιά μέτρα του είδους εκείνων που αφορούν τα Κανάρια Νησιά έχουν εφαρμοσθεί ή εφαρμόζονται στη Γαλικία και σε ποιά κριτήρια μππορούν να βασισθούν οι σχετικές αιτήσεις για την κατά περίπτωση ενίσχυση του αλιευτικού τομέα της Γαλικίας, με στόχο τη βελτίωση της διεθνούς ανταγωνιστικότητας των προϊόντων του αλιευτικού τομέα της Γαλικίας;

Απάντηση του κ. Bonino εξ ονόματος της Επιτροπής (30 Ιουλίου 1997)

Ο κανονισμός (ΕΚ) αριθ. 712/97 του Συμβουλίου περί ειδικού μέτρου υπέρ των παραγωγών κεφαλόποδων που είναι εγκατεστημένοι στις Κανάριους Νήσους ((ΕΕ L 106 της 24.4.1997 )), έχει ως αποτέλεσμα την παράταση για διάρκεια δύο ετών (1996-1997) των μέτρων που θεσπίστηκαν το 1993 δυνάμει του κανονισμού (ΕΟΚ) αριθ. 1658/93 ((ΕΕ L 158 της 30.6.1993 )).

Ο τελευταίος αυτός κανονισμός θεσπίστηκε για να ληφθούν υπόψη οι ειδικές συνθήκες παραγωγής οικονομικών τομέων που είναι εγκατεστημένοι σε ιδιαίτερα απομακρυσμένες περιοχές, σύμφωνα με την απόφαση του Συμβουλίου 91/314/ΕΚ για το πρόγραμμα Posιican ((ΕΕ L 171 της 29.6.1991 )).

Στην απόφαση αυτή προβλέπεται πράγματι ότι η Κοινότητα θα προσπαθήσει να βελτιώσει τη θέση των εξαγωγών κεφαλόποδων καταγωγής Καναρίων Νήσων, διότι στον τομέα αυτό παρατηρήθηκε απώλεια της ανταγωνιστικότητας στην αγορά της Ιαπωνίας η οποία είναι και η κυριότερη αγορά του τομέα αυτού, μετά από την ενσωμάτωση των νήσων στο κοινοτικό έδαφος.

Πρόκειται άρα για ειδική ενίσχυση, που θεσπίστηκε στο πλαίσιο της νομοθεσίας που εφαρμόζεται για τις ιδιαίτερα απομακρυσμένες περιοχές της Κοινότητας, πράγμα το οποίο αποκλείει οιαδήποτε εξομοίωση ή επέκταση σε άλλες περιφέρειες και περιστάσεις στο πλαίσιο της ισχύουσας νομοθεσίας.
ΓΡΑΠΤΗ ΕΡΩΤΗΣΗ E-2046/97 υποβολή: Jean-Yves Le Gallou (NI) προς την Επιτροπή (13 Iουνίου 1997)

Θέμα: Κοινοτική επιδότηση προς την Υπηρεσία Δράσης των Πολιτών της Ευρωπαϊκής Ένωσης (ECAS)

Στις 5 και 6 Μαΐου 1997, η Υπηρεσία Δράσης των Πολιτών της Ευρωπαΐκής ώνωσης (ECAS) διοργάνωσε στις Βρυξέλλες ένα σεμινάριο με θέμα την ευρωπαϊκή ιθαγένεια.

Η Ευρωπαϊκή Επιτροπή συμμετείχε χρηματικώς στη διοργάνωση αυτού του σεμιναρίου; Εάν ναι, με ποιό ποσόν;

Απάντηση του κ. Oreja εξ ονόματος της Επιτροπής (8 Σεπτεμβρίου 1997)

Η Επιτροπή συμμετείχε οικονομικώς, με ποσό ύψους 26 200 ECU, στη διοργάνωση του σεμιναρίου «Διάσκεψη για την ευρωπαϊκή ιθαγένεια» από την Υπηρεσία Δράσης των Πολιτών της Ευρωπαϊκής Ένωσης (ECAS) στις 5 και 6 Μαΐου 1997. Η οικονομική συνεισφορά της Επιτροπής καλύπτει το 50% του συνολικού κόστους του προαναφερόμενου σεμιναρίου του οποίου το θέμα αποτελεί μία από τις προτεραιότητες κοινοτικής πληροφόρησης, δηλαδή, τον κεντρικό ρόλο του πολίτη.
ΓΡΑΠΤΗ ΕΡΩΤΗΣΗ E-2102/97 υποβολή: Luis Campoy Zueco (PPE) προς την Επιτροπή (19 Iουνίου 1997)

Θέμα: Ενέργειες ΕΤΠΑ στη Ναβάρα

Είναι σε θέση η Επιτροπή να μας πει τις ενέργειες που υλοποιήθηκαν με κονδύλια του ΕΤΠΑ (Ευρωπαϊκό Ταμείο Περιφερειακής Ανάπτυξης) στην Κοινότητα της Ναβάρας κατά τα έτη 1995 και 1996;

Απάντηση της κας Wulf-Mathies εξ ονόματος της Επιτροπής (11 Σεπτεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-2079/97 υποβολή: Mair Morgan (PSE) προς την Επιτροπή (19 Iουνίου 1997)

Θέμα: Ομάδες εμπειρογνωμόνων

Πόσες ομάδες εμπειρογνωμόνων και συμβουλευτικές ομάδες χρησιμοποιεί η Ευρωπαΐκή Επιτροπή συνολικά και σε κάθε ΓΔ; Πόσες από τις ομάδες αυτές χρησιμοποιούνται για την επιλογή προγραμμάτων;

Απάντηση του κ. Santer εξ ονόματος της Επιτροπής (31 Ιουλίου 1997)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στον κατάλογο των επιτροπών που δημοσιεύτηκε ως παράρτημα Ι στο γενικό προϋπολογισμό της Ευρωπαϊκής Ένωσης για το οικονομικό έτος 1997, καθώς και στο σημείωμα για τη λειτουργία των επιτροπών το 1995, το οποίο διαβιβάστηκε στο Κοινοβούλιο στις 28 Ιουνίου 1996.